7 Moaposetoloi Paulo o ne a gakolola badumedi ka ene a re: “Mo go bontshaneng tlotlo etelelang pele.” (Bar. 12:10) Bakaulengwe ba ba nang le maikarabelo mo phuthegong ba tshwanetse go tlhoma sekao—‘go etelela pele’—mo go tlotleng batho ba ba ba okametseng. Mo ntlheng eno, ba ba nang le maikarabelo ba tshwanetse go latela sekao sa ga Paulo. (Bala 1 Bathesalonika 2:7, 8.) Bakaulengwe ba diphuthego tse Paulo a neng a di etela ba ne ba itse gore a ka se ba reye a re ba dire dilo tse ene a neng a ka se di dire. Paulo o ne a tlotla badumedi ka ene, mme ka jalo le bone ba ne ba mo tlotla. Fa Paulo a ne a re: “Jalo, ke a lo rapela, nnang baetsi ba me,” re ka tlhomamisega gore batho ba le bantsi ba ne ba mo etsa ka go rata ka ntlha ya sekao sa gagwe se se molemo.—1 Bakor. 4:16.